**Ministru kabineta noteikumu projekta “Šautuvju izveidošanas un darbības, kā arī treniņšaušanas un šaušanas sporta sacensību norises un drošības noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ieroču aprites likuma 70. panta trešā daļa paredz deleģējumu Ministru kabinetam noteikt prasības šautuvju izveidošanai un darbībai, kā arī kārtību, kādā izsniedzama un anulējama atļauja šautuves izveidošanai un darbībai. Vienlaikus Ieroču aprites likuma 71.panta desmitā daļa paredz deleģējumu Ministru kabinetam noteikt kārtību, kādā Latvijā notiek treniņšaušana un šaušanas sporta sacensības, kā arī šautuvēs ievērojamos drošības noteikumus. Ņemot vērā minēto, izstrādāts Ministru kabineta noteikumu projekts “Šautuvju izveidošanas un darbības, kā arī treniņšaušanas un šaušanas sporta sacensību norises un drošības noteikumi” (turpmāk – MK noteikumu projekts). MK noteikumu projekta mērķis ir noteikt prasības šautuvju izveidošanai un darbībai, kā arī kārtību, kādā izsniedzama un anulējama atļauja šautuves izveidošanai un darbībai, kā arī noteikt kārtību kādā, Latvijā notiek treniņšaušana un šaušanas sporta sacensības un noteikt šautuvēs ievērojamos drošības noteikumus.  Projekts stāsies spēkā nākamajā dienā pēc publicēšanas oficiālajā izdevumā “Latvijas Vēstnesis”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ieroču aprites likuma 70. panta trešā daļa un 71.panta desmitā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | MK noteikumu projekts izstrādāts atbilstoši Ieroču aprites likuma 70. panta trešajā daļā un 71.panta desmitajā daļā paredzētajam deleģējuma Ministru kabinetam.  MK noteikumu projektā lietotā terminoloģija ir harmonizēta ar Ieroču aprites likumā lietoto terminoloģiju, kā arī ir precizēta un vienveidota Ministru kabineta 2011.gada 1.novembra noteikumos Nr.840 “Šautuvju (šaušanas stendu) izveidošanas un darbības, kā arī treniņšaušanas un šaušanas sporta sacensību norises un drošības noteikumi” (turpmāk – MK noteikumi Nr.840) lietotā terminoloģija. Piemēram, MK noteikumos Nr.840, lai izprastu šautuves bīstamās zonas robežas tika izmantoti vairāki termini “bīstamā zona”, “bīstamais sektors”, “drošības josla” un “drošības zona”. MK noteikumu projekta 5.6.apakšpunktā ir sniegts šautuves bīstamās zonas skaidrojums, kā arī turpmākajos MK noteikumu punktos tiek izmantots tikai termins “bīstamā zona”. MK noteikumos Nr.840 tika izmantoti dažādi termini attiecībā uz terminu “šāviņu uztvērējam”, kas tika nosaukts gan, kā “šāviņu uztvērējs”, gan kā “ložu uztvērējs”. Ņemot vērā, ka lode ir tikai viens no iespējamā šāviņa veidiem, kuru ir iespējams raidīt no ieroča, tehniski korekti ir izmantot vienveidīgi terminu “šāviņu uztvērējs”. MK noteikumu projekta 5.4.apakšpunktā ir sniegts termina “šāviņu uztvērēju” skaidrojums, kā arī turpmākajās MK noteikumu tiesību normās tiek izmantots tikai termins “šāviņu uztvērējs”. Papildus minētajam ir izskaidroti termini, kas praksē piemērotājiem bija neviennozīmīgi izprotami, proti, atšķirība starp terminu “šāviņu uztvērējs” un “šāviņu pārtvērējs”. MK noteikumu projekta 5.4.apakšpunktā ir sniegts termina “šāviņu uztvērējs” un 5.5.apakšpunktā ir sniegts termina “šāviņu pārtvērējs” skaidrojums.  MK noteikumu projektā II nodaļa izvirza skaidras un tehniski korektas prasības šautuves izveidošanai un darbībai. MK noteikumu projektā II nodaļas tiesiskais regulējums saglabā līdzšinējo šautuves iedalījumu. MK noteikumu projekta 6.punkts paredz, ka šautuves var būt slēgtas, pusslēgtas vai atklātas, un katram minētās šautuves veidam tiek paredzētas konkrētas minimālās prasības, lai nodrošinātu sabiedrisko kārtību un novērstu kaitējumu cilvēkiem, dzīvniekiem, mantai un videi šautuvē un ārpus tās.  Nosakot minimālās prasības slēgtajām šautuvēm, kas ir paredzētas MK noteikumu projekta 7. un 8.punktā, tika ņemtas vērā MK noteikumos Nr.840 iepriekš noteiktās prasības, kas tika precizētas un papildinātas ar prasībām, kuras slēgtās šautuves šobrīd jau nodrošina praksē. Piemēram, slēgtās šautuves, kurās tiek izmantoti šaujamieroči, šaušanas telpa atbilstoši 7.7.apakšpunktam ir bez logiem. MK noteikumos Nr.840 šādu prasību neparedzēja, bet minēto slēgto šautuvju īpašnieki ierīkoja šautuvi būvē, kuras šautuves telpas ir bez logiem, lai nodrošinātu šāviņa neizlidošanu ārpus šautuves telpām. Tāpat MK noteikuma projekta 7.11.apakšpunkts paredz, ka šaušanas līnijā jābūt līdzenam grīdas segumu, lai novērstu negadījumus šautuves telpā, izmantojot šaujamieroci. Šāds segums jau šobrīd ir nodrošināts šautuvēs.  Izstrādājot MK noteikumu projektā paredzētās minimālās prasības slēgtajām šautuvēm, tika konstatēts, ka slēgto šautuvju īpašniekiem nebūs nepieciešams veikt šaušanas telpu pārbūvi vai iekārtot šautuves telpas citās būvēs, lai nodrošinātu slēgtās šautuves atbilstību MK noteikumu projektā noteiktām minimālām prasībām.  Izstrādājot minimālās prasības pusslēgtajām šautuvēm, kas ir noteiktas MK noteikumu projekta 9.punktā, tika ņemtas vērā MK noteikumos Nr.840 iepriekš paredzētās prasības, kas attiecīgi tika precizētas, svītrojot arhaiskās prasības un papildinot ar prasībām, kuras pusslēgtās šautuves šobrīd jau nodrošina praksē. Piemēram, MK noteikumu Nr.840 8.punkts paredzēja prasību pusslēgtajās šautuvēs izbūvēt šaujamlūkas, neparedzot alternatīvu, kā arī noteica, ka virs bīstamās zonas nav griestu, bet praksē virs bīstamās zonas, ierīko šāviņu pārtvērējus. Izstrādājot MK noteikumu projektā paredzētās minimālās prasības pusslēgtajām šautuvēm, tika konstatēts, ka pusslēgto šautuvju īpašniekiem nebūs nepieciešams veikt pusslēgto šautuvju pārbūvi vai iekārtot tās citā vietā.  Izstrādājot minimālās prasības atklātajām šautuvēm ar aizsargvaļņiem vai aizsargkonstrukcijām, kas ir ietvertas MK noteikumu projekta 10.punktā, tika ņemtas vērā MK noteikumos Nr.840 iepriekš noteiktās prasības, kas attiecīgi tika precizētas, atceļot arhaiskās prasības un papildinot ar prasībām, kuras atklātās šautuves šobrīd jau nodrošina praksē.  Papildus minētajam tika ņemtas vērā Zemkopības ministrijas un nevalstisko organizāciju sporta un medību jomā izteiktais iebildums – proti, nenoteikt maksimālo šaušanas distanci, jo maksimālās šaušanas distances noteikšana šautuvēm ievērojami kaitē šaušanas sporta attīstību Latvijā, liedzot iespēju veikt pilnvērtīgu treniņšaušanu Latvijā un tādējādi sekmīgi piedalīties starptautiskās šaušanas sporta sacensības, kā arī liedz iespēju medniekiem trenēties un uzlabot savas šaušanas prasmes. Lai nodrošinātu sabiedrisko kārtību un novērstu kaitējumu cilvēkiem, dzīvniekiem, mantai un videi šautuvē un ārpus tās, ir papildinātas drošības prasības attiecībā uz aizsargvaļņiem un aizsargkonstrukcijām. MK noteikumu projekta 10.5.1.2.apakšpunkts nosaka, ka bīstamā zona līdz mērķu līnijai vai mērķu zonai ir norobežota ar aizsargvaļņiem, kuru minimālais sānu vaļņu augstums ir seši metri – šaušanas distancēs virs 300 metriem, bet MK noteikumu projekta 10.5.2.3.apakšpunkts nosaka, ka šāviņa uztvērēja vaļņa augstums ir desmit metri – šaušanas distancēs virs 300 metriem. Ņemot vērā minēto, atklāto šautuvju ar aizsargvaļņiem vai aizsargkonstrukcijām īpašniekiem, kuri vēlēsies pagarināt šaušanas distanci virs 300 metriem, būs nepieciešams palielināt gan sānu vaļņu, gan šāviņa iztvērēja vaļņa augstumu, saglabājot līdz 300 metriem uzbērtu vaļņu augstumu.  Izstrādājot minimālās prasībās šautuvēm ar aizsargvaļņiem vai aizsargkonstrukcijām, kas ir paredzētas MK noteikumu projekta 10.1.apakšpunktā, tika noteikta prasība ierīkot tālāko pastāvīgo šaušanas līniju. Minētā prasība ir noteikta, lai izslēgtu iespēju, piemēram, šautuvi ar aizsargvaļņiem vai aizsargkonstrukcijām, kur šaušanas distance ir 100 metri, izmantot citā šaušanas distancē, kas ir virs 100 metriem, proti, ierīkot šaušanas līniju ārpus šautuves teritorijas (aizsargvaļņiem) un pagarināt šaušanas distanci. Ar šādu rīcību var būt apdraudēti gan citi cilvēki, gan apkārtējā infrastruktūra.  Ņemot vērā, ka MK noteikumu projekts turpmāk neierobežos šautuvēs šaušanas maksimālo distanci, MK noteikumu projekta 11.punktā tiek paredzētas minimālās prasības atklātai šautuvei bez aizsargvaļņiem vai aizsargkonstrukcijām. Latvijā tas būs jauns atklātās šautuves veids. Šāda veida šautuves tiek ierīkotas Ziemeļvalstīs. Lai nodrošinātu maksimālu drošību un nepieļautu kaitējumu cilvēkiem, dzīvniekiem, mantai un videi gan šautuvē, gan ārpus tās, atbilstoši MK noteikumu projekta 11.5.apakšpunktam minētajās šautuvēs šautuves īpašniekam šaušanas laikā būs pienākums bīstamajā zonā nodrošināt vienu no šādām prasībām:  1) bīstamās zonas robežas norobežo un pie norobežojumiem ne tālāk kā ik pēc 50 metriem redzamā attālumā izvieto brīdinājuma uzrakstus (11.5.1.apakšpunkts);  2) gadījumā, ja bīstamā zona nav norobežota, bet tajā atrodas ceļi, tos norobežo ar barjerām un pie tām ne tālāk kā ik pēc 50 metriem redzamā attālumā izvieto brīdinājuma uzrakstus (11.5.2.apakšpunkts);  3) uz bīstamās zonas robežām ierīko novērošanas posteņus, lai nodrošinātu visu ceļu (takas, piebrauktuves), kuri ved uz bīstamo zonu, atrašanos pastāvīgā uzraudzībā (11.5.3.apakšpunkts).  Papildus minētajam MK noteikumu projekta 11.9.apakšpunkts nosaka, ka šautuves teritorijā ierīko karoga mastu, kura garums ir 3 metri virs šautuves konstrukcijām, dabas reljefa vai bīstamajā zonā esošajiem kokiem. Ja šautuvē notiek treniņšaušana vai sporta sacensības, paceļ 1,5x1,5 metru lielu, sarkanas krāsas brīdinājuma karogu diennakts gaišajā laikā un sarkanas mirgojošas gaismas avotu diennakts tumšajā laikā. Izņēmums ir attiecināms tikai uz šaušanas stendu šautuvēm, kur paredzēts šaut gaisā pa lidojošiem mērķiem. Šāda prasība ir noteikta, lai papildus vizuāli brīdinātu apkārtējo sabiedrību par šautuves darbību attiecīgajā teritorijā. Šāds drošības risinājums tiek izmantots Ziemeļvalstīs un Latvijas Nacionālajos bruņotajos spēkos, organizējot mācības atklātās šautuvēs bez aizsargkonstrukcijām un aizsargvaļņiem.  Lai izslēgtu tieši raidīta šāviņa mērķī vai mērķu zonā izlidošanu ārpus bīstamās zonas robežām, MK noteikumu projekta 11.6.apakšpunktā ir ietverta bīstamās zonas garuma noteikšanas metodika šaušanai ar vītņstobra šaujamieročiem un lielas enerģijas pneimatiskiem ieročiem, kuru detalizēts izklāsts ir atrodams MK noteikumu projekta 1. un 2.pielikumā.  Papildus MK noteikumu projekta 11.7. un 11.8. apakšpunktā ir noteikts bīstamās zonas konstants garums, izmantojot dažādus garstobra-gludstobra šāviņus.  Atbilstoši MK noteikumu projekta 11.1.apakšpunktam šautuvēs ar aizsargvaļņiem vai aizsargkonstrukcijām ir noteikta prasība ierīkot tālāko pastāvīgo šaušanas līniju. Minētā prasība tiek noteikta, lai izslēgtu iespēju, piemēram, šautuv bez aizsargvaļņiem vai aizsargkonstrukcijām, kur šaušanas distance ir 100 metri, izmantot citā šaušanas distancē, kas ir virs 100 metriem, proti, ierīkot šaušanas līniju ārpus šautuves teritorijas un šāda veidā pagarināt šaušanas distanci. Ar šādu rīcību var būt apdraudēti gan citi cilvēki, gan apkārtējā infrastruktūra.  Izstrādājot tiesisko regulējumu attiecībā uz mazas enerģijas pneimatisko ieroču, loka vai arbaleta šaušanas (metamā ieroča mešanas) šautuvju ierīkošanu, tika izmantots regulējums, kas bija ietverts MK noteikumiem Nr.840.  MK noteikumu projekta III nodaļa ir pārskatīta atbilstoši Ekonomikas ministrijas un Vides aizsardzības un reģionālās attīstības ministrijas ieteikumiem. Samazināts administratīvais slogs gan šautuves īpašniekiem, saņemot atļauju pašvaldībā, gan pašvaldībām, izvērtējot šautuves īpašnieka iesniegumu. MK noteikumu projekts vairs neparedz pieprasīt VUGD atzinumu, jo ugunsdrošību jomu reglamentējošos normatīvajos aktos pusslēgtām un atklātām šautuvēm nav izvirzītās speciālās prasības. Savukārt attiecībā uz slēgtām šautuvēm MK noteikumu projekta 7.1.apakšpunkts nosaka, ka šautuve ir vismaz U2 ugunsizturības pakāpes būve vai tā ir iebūvēta būvē, kuras minimālās ugunsizturības pakāpe ir U2. Par būves atbilstību minētajām prasībām pašvaldība pati var pārliecināties būvniecības dokumentos vai būvvaldē. MK noteikumu Nr.840 29.1.2.apakšpunkts noteica pienākumu triju darba dienu laikā pašvaldībai pieprasīt būvvaldei atzinumu par šautuves (šaušanas stenda) atbilstību normatīvo aktu prasībām būvniecības jomā, kā arī šo noteikumu [II nodaļā](https://m.likumi.lv/ta/id/238948#n2) noteiktajām prasībām. MK noteikumu projekta 18.3.apakšpunkts paredz, ka vietējā pašvaldība mēneša laikā pēc iesnieguma saņemšanas pārliecinās par iecerētās šautuves atbilstību būvniecības un būvakustikas jomas prasībām vai citu jomu normatīvo aktu prasībām, kas attiecas uz šautuves darbību. Šāds tiesiskais regulējums tika izstrādāts, ņemot vērā, situāciju, ka šautuves īpašnieks, izpildot būvniecības jomas normatīvo aktu prasības, jau nodeva šautuves objektu ekspluatācijā. Ņemot vērā minēto, pašvaldībai ir nepieciešams tikai pārliecināties par minēto faktu būvniecības dokumentācijā. Tomēr nepieciešamības gadījumā pašvaldība var pati pieprasīt nepieciešamo atzinumu no būvvaldes. Izstrādājot MK noteikumu projekta III nodaļas tiesisko regulējumu, tika izslēgtas līdzšinējo MK noteikumu Nr.840 tiesību normas, kas dublē Administratīvā procesa likuma tiesību normas. Noradām, ka lēmumu par atļaujas izsniegšanu šautuves izveidei un darbībai pašvaldība pieņem Administratīvā procesa likuma noteiktajā kārtībā. Papildus tiek norādīts, ka saskaņā ar Oficiālās elektroniskās adreses likuma 12. pantu, oficiālā elektroniskā adrese jāizmanto kā primārais saziņas kanāls, ja tā ir aktivizēta. Ņemot vērā iepriekš minēto gadījumā, ja fiziskā vai juridiskā persona, kas iesniedza iesniegumu pašvaldībā šautuves atļaujas saņemšanai ir aktivizējusi savu oficiālo elektronisko adresi, tā tiks izmantota kā primārais saziņas kanāls.  MK noteikumu projekta IV un V nodaļā ietvertais regulējums pēc būtības netiek mainīts, taču precizēts tā, lai nodrošinātu regulējuma labāku uztveramību, kā arī mazināts administratīvais slogs. Piemēram, MK noteikumu projekta 43. punkts nosaka, ka informāciju par publiskām sacensībām vismaz mēnesi pirms to norises publicē internetā un Latvijas Sporta federāciju padomes kalendāra gada plānā. MK noteikumu Nr.840 tiesību normas noteica publicēt interneta un Latvijas Sporta federāciju padomes kalendāra gada plānā informāciju par sporta kluba ietvaros organizētajām iekšējām sacensībām, kas savukārt radīja sportistiem nevajadzīgo administratīvo slogu, jo šādām sacensībām nav nacionālas nozīmes vai starptautiskas nozīmes un minētajās sacensībās sportisti negūst sporta klases.  MK noteikumu projekta noslēguma jautājums paredz, ka pašvaldības izsniegtās atļaujas otrās un trešās kategorijas šautuves (šaušanas stenda) izveidei un darbībai ir derīgas. Šautuvēs, kas izveidotas līdz šo noteikumu spēkā stāšanās, izmanto Ieroču aprites likuma 69.panta 2.punktā un 3.punktā noteiktos ieročus atbilstoši izsniegtās atļaujas kategorijai. Līdz ar to jau izveidotajām šautuvēm atļaujas atbilstoši MK noteikumu projekta prasībām nav nepieciešams saņemt. Izveidotājās šautuvēs drīkst izmantot Ieroču aprites likuma 69.panta 2.punktā un 3.punktā noteiktos ieročus atbilstoši izsniegtās atļaujas kategorijai.  Eiropas Parlamenta un Padomes 2016. gada 27. aprīļa Regulā (ES) 2016/679 par fizisku personu datu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – Datu regula) 5. panta 1. punkta a) apakšpunktā ir noteikts datu apstrādes likumības un godprātības princips, t.i., jebkurai personas datu apstrādei ir jābūt tiesiskam pamatam. Savukārt pārzinim, veicot personas datu apstrādi, ir jānodrošina godprātīga attieksme pret personas datiem. Godprātības princips būtībā ietver arī visus pārējos principus (likumīgumu, pārredzamību, nolūka ierobežojumu, datu minimizēšanu, precizitāti, glabāšanas ierobežojumu, integritāti un konfidencialitāti, pārskata atbildību, jo tie visi ir vērsti uz to, lai pārzinis nodrošinātu godīgu attieksmi pret datu subjektu – personu, kuras dati tiek apstrādāti). Jebkurai datu glabāšanai (kā jebkurai cita veida apstrādei) ir nepieciešams tiesisks pamats un mērķis. No minētā secināms, ka, apstrādājot personu datus, ir jāvērtē, vai netiek apstrādāts lielāks daudzums personas datu nekā nepieciešams.  Ievērojot, ka par personas datu apstrādes atbilstību Datu regulai ir atbildīgs pārzinis, pārzinim katrā konkrētā gadījumā būtu jāvērtē, vai pastāv tiesisks mērķis plānotajai personas datu apstrādei, vai šo mērķi var sasniegt ar iecerēto personas datu apstrādi un vai šo mērķi nav iespējams sasniegt, apstrādājot personas datus mazākā apjomā, citā veidā vai arī neapstrādājot tos vispār. MK noteikumu projekta 14.8.apakšpunkts paredz šautuves īpašniekam šautuvē nodrošināt apmeklētāju reģistrācijas un instruktāžas žurnāla (3.pielikums) iekārtošanu un aizpildīšanu. Lai izveidotu vienotu paraugu apmeklētāju reģistrācijas un instruktāžas žurnālam, MK noteikumu projektam ir pievienots 3.pielikums ar nosaukumu “Apmeklētāju reģistrācijas un instruktāžas žurnāls”. Minēta žurnāla trešajā ailē ir nepieciešams aizpildīt ziņas par apmeklētāju, norādot apmeklētāja personas vārdu, uzvārdu, dzimšanasdatumu, personas apliecinoša dokumenta numuru.Minētā informācija ir nepieciešama šautuves darbiniekam, lai pārliecinātos, ka apmeklētāja vecums atbilst Ieroču aprites likuma 71.panta sestās daļas prasībām, kā arī pārliecinātos par personas identitāti, jo var būt situācijas, kad personām ir vienāds vārds un uzvārds. Papildus minēta informācija ir nepieciešama, lai Valsts policijas varētu īstenot ieroču aprites kontroles pasākumus, ka arī minēta informācija būs nepieciešama izmeklēšanai, gadījumā, ja šautuvē notiks negadījums, kas izraisīja cilvēka nāvi vai miesas bojājumus. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts policija. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupa ir fiziskās un juridiskās personas, kuras izveidojušas šautuves, kā arī personas, kuras nodarbojas ar šaušanas sporta veidiem un personas, kuras izmanto šautuves treniņšaušanai, kā arī fiziskās un juridiskās personas, kuras nākotnē vēlēsies izveidot šautuves, kā arī nodarboties ar treniņšaušanu un sporta veidiem, kas saistīti ar šaušanu. |
| 2. | Tiesiskā regulējuma ietekme uz tautsaimniecību un administratīvo slogu | Lai saņemtu atļauju šautuves izveidošanai un darbībai, nepieciešams nodrošināt iecerētās šautuves atbilstību noteiktajām prasībām un iesniegt iesniegumu vietējā pašvaldībā atļaujas saņemšanai. Iesniegumam jāpievieno šautuves plāns, ja tās nav atrodams būvniecības dokumentos un šautuves nolikums. |
| 3. | Administratīvo izmaksu monetārs novērtējums | Projekts nemaina šobrīd esošo administratīvo procedūru. |
| 4. | Atbilstības izmaksu monetārs novērtējums | Projekts neparedz papildu izmaksas, lai nodrošinātu projektā ietverto atbilstības prasību izpildi. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta saskaņā ar Ministru kabineta 2009. gada 25. augusta noteikumiem Nr. 970 “Sabiedrības līdzdalības kārtība attīstības plānošanas procesā”, sagatavojot un publicējot paziņojumu par līdzdalības procesu. |
| 2. | Sabiedrības līdzdalība projekta izstrādē | Lai nodrošinātu efektīvu, atklātu, ietverošu, savlaicīgu un atbildīgu sabiedrības līdzdalību un sabiedrības pārstāvjiem nodrošinātu iespēju piedalīties sabiedriskajā apspriedē, iesaistīties publiskajā apspriešanā, kā arī rakstiski sniegt viedokli par Ministru kabineta projektu tā izstrādes stadijā, projekts 2019.gada 18.decembrī ievietots Iekšlietu ministrijas mājas lapā sadaļā „Sabiedrības līdzdalība” apakšsadaļā ”Diskusiju dokumenti”, tīmekļvietnes adrese:  <http://www.iem.gov.lv/lat/sadarbiba_ar_nvo/diskusiju_dokumenti/?doc=42357>  Iekšlietu ministrija, izpildot Ministru kabineta 2009.gada 25.augusta noteikumu Nr.970 ”Sabiedrības līdzdalības kārtība attīstības plānošanas procesā” 14.punktu, projektu 2019.gada 18.decembrī nosūtīja Valsts kancelejai <https://www.mk.gov.lv/content/ministru-kabineta-diskusiju-dokumenti>. |
| 3. | Sabiedrības līdzdalības rezultāti | Projekta izstrādes laikā priekšlikumi netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts policija, vietējā pašvaldība, kā arī citas institūcijas savas kompetences ietvaros. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Iestāžu institucionālā struktūra netiek ietekmēta, papildus cilvēkresursi nav nepieciešami. |
| 3. | Cita informācija | Nav. |

Iekšlietu ministrs Sandis Ģirģens

Vīza: valsts sekretārs Dimitrijs Trofimovs

A.Melkers, 67208232

[andris.melkers@vp.gov.lv](mailto:andris.melkers@vp.gov.lv)